Samarqandda tug'uruqxonada ayol vafot etdi

Samarqand viloyati Kattaqo'rg'on shahar tug'uruqxonada 6 iyun kuni ayol vafot etdi. Bu haqda viloyat prokuraturasi axborot xizmati xabar berdi.
Aniqlanishicha, 2022 yil 28 may kuni Kattaqo'rg'on shahrida yashovchi fuqaro M.Ya. 33 yoshli ayol homiladorligi sabab shahar tibbiyot birlashmasi tug'ruq bo'limiga murojaat qilgan. Shu kuni tug'ruq bo'limiga “Homiladorlik I, 38-39 hafta, 1-tug'ruq, tug'ruqni I davri, gistattsion anemiya yengil darajasi” tashxisi bilan yotqizilib, kuzatuvga olingan.
Shundan so'ng “Homila chanoq bosh disproportsiyasi. Homilani noaniq holati” tashxisi qo'yilib, hayotiy ko'rsatma sabab 29 may kuni soat 02:00 da homilador ayolning yaqin qarindoshlarini roziligi bilan kesish operatsiyasi o'tkazilgan. O'g'il homila operativ yo'l bilan tug'dirilgan. Ona va bolaning ahvoli yaxshi bo'lib, operatsiyadan so'ng tug'ruq bo'limida kuzatuvda bo'lgan.
Qayd etilishicha, 6 iyun kuni soat 15:10 da bemor M.Ya. Kattaqo'rg'on shahar tibbiyot birlashmasi reanimatsiya bo'limida o'tkir o'pka-yurak va poliorgan yetishmovchiligi tashxisi bilan vafot etgan. Mazkur holat yuzasidan 2022 yil 6 iyun kuni Kattaqo'rg'on shahar prokuraturasi tergovchisi va tezkor tergov guruhi a'zolari hodisa joyiga chiqib, ko'zdan kechirishgan. M.Ya.ning o'limi sababini aniqlash maqsadida sudga oid tibbiyot ekspertizasi, viloyat sog'liqni saqlash boshqarmasiga xizmat tekshiruvi tayinlanib, ishga aloqador shaxslardan tushuntirish xatlari olingan. Ushbu holat yuzasidan shahar prokuraturasi tomonidan tergovga qadar tekshiruv harakatlari olib borilmoqda.
Avvalroq Buxoroda tug'uruqxonada 23 yoshli ayol vafot etgani haqida xabar berilgandi. Shuningdek, buning sababini aniqlash ishlari olib borilgandi.